b"\n_START_ARTICLE_\nYasuhiro Ishimoto\n_START_PARAGRAPH_\nYasuhiro Ishimoto, \xe7\x9f\xb3\xe5\x85\x83 \xe6\xb3\xb0\xe5\x8d\x9a (14. kes\xc3\xa4kuuta 1921 San Francisco, Kalifornia Yhdysvallat \xe2\x80\x93 6. helmikuuta 2012) oli merkitt\xc3\xa4v\xc3\xa4 amerikanjapanilainen valokuvaaja._NEWLINE_Ishimoto syntyi Yhdysvalloissa, miss\xc3\xa4 h\xc3\xa4nen vanhempansa olivat maanviljelij\xc3\xb6in\xc3\xa4. Perhe muutti 1924 takaisin Japaniin vanhaan kotikaupunkiinsa nykyisen Tosan alueelle K\xc5\x8dchin prefektuuriin. Valmistuttuaan K\xc5\x8dchin maatalousoppilaitoksesta Ishimoto palasi Yhdysvaltoihin 1939 opiskelemaan arkkitehtuuria Northwestern Universityyn Chicagoon kahdeksi vuodeksi. Vaikka h\xc3\xa4n ei valmistunut, arkkitehtuurista tuli merkitt\xc3\xa4v\xc3\xa4 osa h\xc3\xa4nen valokuvaustaan._NEWLINE_Ishimoto joutui vuosiksi 1942\xe2\x80\x931944 internoiduksi muiden amerikanjapanilaisten kanssa internointileirille, ja siell\xc3\xa4 ollessaan h\xc3\xa4n aloitti valokuvauksen opinnot._NEWLINE_Palattuaan Chicagoon 1946 Ishimoto liittyi harrastajaelo- ja valokuvaajien kerhoon Photo Dearborn. H\xc3\xa4n kirjoittautui Chicagon taideteollisuusoppilaitoksen valokuvauksen osastolle 1948, opiskeli Harry Callahanin ja Aaron Siskindin oppilaana ja valmistui 1952. Noina aikoina h\xc3\xa4n sai useita valokuvausalan palkintoja, muun muassa Moholy-Nagyn-palkinnon, jonka h\xc3\xa4n sai kahdesti._NEWLINE_Ishimoto palasi Japaniin 1953 ja New Yorkin Museum of Modern Artin toimeksiannosta h\xc3\xa4n samana vuonna valokuvasi musta-valkofilmille Kiotossa keisarillisen Katsura-huvilan (Katsura riky\xc5\xab). N\xc3\xa4it\xc3\xa4 kuvia julkaistiin my\xc3\xb6hemmin vuonna 1960 kirjana Katsura: Tradition and Creation in Japanese Architecture. Kirjan tekstin kirjoittajat ovat Walter Gropius ja Kenz\xc5\x8d Tange._NEWLINE_Edward Steichen valitsi Ishimoton kuvia Family of Man -n\xc3\xa4yttelyyn sek\xc3\xa4 Museum of Modern Artin luetteloon 1955, ja Steichen valitsi h\xc3\xa4nen kuviaan my\xc3\xb6s kolmen valokuvaajan n\xc3\xa4yttelyyn 1961._NEWLINE_Vuosina 1958\xe2\x80\x931961, Ishimoto asui ja ty\xc3\xb6skenteli Chicagossa Minoltan stipendiaattina. H\xc3\xa4nen tuon ajan kuviaan, l\xc3\xa4hinn\xc3\xa4 katun\xc3\xa4kymi\xc3\xa4, ilmestyi vuonna 1969 kirjana Chicago, Chicago. H\xc3\xa4n palasi j\xc3\xa4lleen Japaniin 1961, jossa sai maan kansalaisuuden 1969. 1960-luvulla h\xc3\xa4n opetti valokuvausta japanilaisissa oppilaitoksissa Kuwasawan muotoilukoulussa, Tokion valokuvauskoulussa ja 1966\xe2\x80\x931971 Tokio-Zokein yliopistossa._NEWLINE_Ishimoto matkusteli eri puolilla maailmaa kuvaamassa. Kiotolaisesta temppelist\xc3\xa4 T\xc5\x8d-ji ottamistaan kuvista Ishimoto kokosi 1977 n\xc3\xa4yttelyn Den Shingonin Ry\xc5\x8dkai Mandala (The Mandalas of the Two Worlds). H\xc3\xa4nen kuviaan ilmestyi my\xc3\xb6hemmin samannimisess\xc3\xa4 julkaisussa._NEWLINE_Vuosina 1973\xe2\x80\x931993 Ishimoto teki muutamia abstrakteja kuvia, jotka julkaistiin japanilaisen Approach-lehden kansina. Vuonna 1980 h\xc3\xa4n kuvasi MoMA:ssa Monet'n Lumpeita._NEWLINE_Ishimoto palasi Katsuraan 1982 kuvaamaan sarjan, josta osa oli v\xc3\xa4rillisi\xc3\xa4. H\xc3\xa4n kuvasi useita samoja n\xc3\xa4kymi\xc3\xa4 kuin vuonna 1953 samassa paikassa. Kuvia julkaistiin teoksessa Katsura Villa: Space and Form._NEWLINE_Tuoreemmissa kuvissaan h\xc3\xa4n on kuvannut el\xc3\xa4m\xc3\xa4n tilap\xc3\xa4isyytt\xc3\xa4 pilviss\xc3\xa4, jalanj\xc3\xa4lkin\xc3\xa4 sulavassa lumessa ja putoavina lehtin\xc3\xa4. Sama teema ilmenee my\xc3\xb6s h\xc3\xa4nen kuvissaan Isen temppelist\xc3\xa4, jota h\xc3\xa4n sai kuvata 1993. T\xc3\xa4m\xc3\xa4 vanha shinto-temppeli puretaan ja rakennetaan uudelleen 20 vuoden v\xc3\xa4lein._NEWLINE_Ishimoto on ollut mukana monissa n\xc3\xa4yttelyissa, muun muassa MoMA:n New Japanese Photography 1974, yksityisn\xc3\xa4yttelyiss\xc3\xa4 1960 ja 1999 Art Institute of Chicagossa, retrospektiivissa 1989\xe2\x80\x931990 Seibun taidemuseossa Tokiossa ja n\xc3\xa4yttelyss\xc3\xa4 Tokion nykytaiteen museossa 1996._NEWLINE_Ishimoto on saanut lukemattomia palkintoja, ja Japanin valtion on my\xc3\xb6nt\xc3\xa4nyt h\xc3\xa4nelle kunnianosoituksen, johon liittyi elinik\xc3\xa4inen stipendi. Vuonna 2004 Ishimoto lahjoitti seitsem\xc3\xa4ntuhatta kuvaa k\xc3\xa4sitt\xc3\xa4v\xc3\xa4n arkistonsa Kochin taidemuseolle._NEWLINE_Ishimoto kuoli 90-vuotiaana jouduttuaan sairaalaan kuukautta aiemmin halvauksen vuoksi."